**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzatának 2022. május 19.-i***

***rendkívüli, nyílt testületi üléséről***

**J E G Y Z Ő K Ö N Y V**

Készült: 2022. május 19-én Kerecsend Község Önkormányzata rendkívüli, nyílt képviselő-testületi ülésén (Kerecsend, Fő u. 55.) Időpont: 16:00

**Az ülésen elfogadott döntések:**

|  |  |
| --- | --- |
| 37/2022. (V.19.) határozat | Ehrat Lazac Kft. tulajdonátruházási kérelme |
| 38/2022 (V.19.) határozat | MARO-AGRO Bt. bérleti szerződés tésztagyár létrehozására |

*A jegyzőkönyv 85.-96. számozott oldalt tartalmaz.*

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Prokaj Milán képviselő

Nagy Ferenc képviselő

Békési Eszter jegyzőkönyvvezető

Tóth Péter – projektmenedzser MARO-AGRO BT.

Nagy Dávid - ügyvezető MARO-AGRO BT.

*NAPIRENDEK*

1. Ehrat Lazac Kft. cég tulajdonjogának átruházása

előadó: Sári László polgármester

1. Kerecsend, Fő u 43. szám alatti üzlethelyiség bérbeadása

előadó: dr. Szász Kata jegyző

1. Ajánlat Kerecsend, Fő u 43. szám alatti tésztagyártó üzem létrehozása

előadó: Sári László polgármester

**Sári László polgármester**

Köszöntök mindenkit a mai rendkívüli képviselőt-testületi ülésünkön. Megállapítom, hogy határozatképesek vagyunk. Aki egyetért, hogy a napirend szerint haladjuk, kérem, tegye fel a kezét.

A képviselő-testület elfogadta, hogy a meghívóban kiküldött napirend szerint folytassák le az ülést.

**1. napirendi pont**

**Sári László polgármester**

Ezzel a napirendi ponttal kapcsolatban az az álláspont alakult ki, hogy a céget egyelőre nem adjuk át. Korábban is, ha szóba került, nekem is az volt a véleményem, hogy várjunk még ezzel az átadással. Többen jeleztétek befelé jövet, hogy az a vélemény, hogy ne adjuk át. Ezt tiszteletben tartom és kérem a véleményeteket.

**Forgácsné Román Rita alpolgármester**

Nekem az a véleményem, - és nem Fónad Pisti ellen, mert kedvelem és nagyra becsülöm a munkáját és köszönöm, hogy a céget idáig is vitte a hátán – viszont azt szeretném javasolni, hogy az önkormányzat egyelőre ne adja át senkinek sem ez a gazdasági társaságot. Bízzunk benne, hogy nyár végén – ősszel kijönnek olyan pályázatok, ahol az önkormányzat pályázhat, amelyik működtet gazdasági társaságot. Ezt a lépést még engedjük meg magunknak, holott tudom, hogy egy gazdasági társaságnak működnie kell, kiadásai vannak, akkor is, ha bevételt nem termel. Még 2019-ben is szó volt róla, hogy az önkormányzat működtethetne egy gazdasági társaságot, akár baromfitelep, akár virágosítás, idősek segítése. Sok célra felhasználható lenne ez a bejáratott, nullás, tartozásmentes cég és úgy gondolom, hogy várjunk még ennek átadásával. Köszönöm szépen.

**Prokaj Milán képviselő**

Tisztelettel köszöntök mindenkit. Milyen havi költsége van a cégnek?

**Sári László polgármester**

Könyvelő költsége, bevallásokat elkészíttetni, kell ügyvezető is.

**dr. Szász Kata jegyző**

Tisztelettel köszöntök mindenkit. Elővettem az Ehrat Lazac cég tavalyi év során adott beszámolóját, amiben listázva vannak a kiadások évre lebontva. Ebben az szerepel, hogy a tavalyi év végén mínuszos volt a cég, így nem ártana megkérdezni az ügyvezetőt, hogy milyen állapotban van jelenleg az egyenleg. Akkor 2021. novemberében -142.176 Ft volt. Utána kellene nézni, hogy most tényleg tartozásmentes-e? A költségek közt szerepel, kamarai tagdíj, számlavezetési díj, könyvelői díj, társasági díj. Ezek ebben az évben is szerepelni fognak. Nem tudom most milyen kiadásaik voltak.

**Prokaj Milán képviselő**

Olvastam a levélben, hogy Fónad Pistának saját költségei keletkeztek, tehát akkor a mínuszt ő töltötte fel?

**dr. Szász Kata jegyző**

Ahogy látom a tavalyi egyenlegen, könyvelői díj, számlavezetési díj, ügyvezetői megbízási díj szerepel, még ami ki lett fizetve és ezáltal lett mínuszos.

**Prokaj Milán képviselő**

Ha itt marad a cég, akkor mi a terv? Kell ügyvezető gondolom.

**Sári László polgármester**

Elektronikusan kaptam még tájékoztatót, abban szerepel egy aktuális banki kivonat. Kinyomtatom és hozom.

**dr. Szász Kata jegyző**

A cég tevékenységi köre nagyon egyszerűen módosítható, bővíthető nem kerül illetékbe. Ha van tervezet a tevékenységre, a tevékenységi kört az alapján van lehetőség bővítésre.

**Forgácsné Román Rita alpolgármester**

Akkor, ha adott egy pályázat és szükséges hozzá bizonyos tevékenységi kör és azzal rendelkezik a cég, akkor pályázhat?

**dr. Szász Kata jegyző**

Igen. Biztos, hogy kiadások most is fognak évközben keletkezni.

**Forgácsné Román Rita alpolgármester**

Nem tudjuk mennyi törzstőkével lett átadva ez a cég, legalább is nekem erről nincs tudomások. Az előző testületnél volt az Ehrat Lazac Kft-nek az átruházása.

**dr. Szász Kata jegyző**

A tavalyi évi beszámolóból nyitó egyenlegeket látok csak.

**Forgácsné Román Rita alpolgármester**

Kellett volna egy naprakész. Nem bántom Pistit, ne értsetek félre, de ha van egy cége az önkormányzatnak, meg kell gondolni, mert céget bejegyeztetni sokkal hosszadalmasabb és költségesebb. Törzstőke szükséges, ügyvéd, könyvelő, tevékenységi körök felvétele és legalább 1 év pluszos mérleg főösszeg, hogy egyáltalán pályázni lehessen.

**Nagy Ferenc képviselő**

Akkor mi már pályázhatnánk.

**Forgácsné Román Rita alpolgármester**

Minden adott hozzá. Nagyon sok pályázatot úgy írnak ki, hogy nem települési önkormányzatnak, hanem gazdasági társaságot fenntartó települési önkormányzatnak.

**Sári László polgármester**

Ahogy látjuk ezen az aktuális kivonaton, nem mínuszos. Az a kérdés, hogy most hogy nem mínuszos ebből mennyit tett bele a saját költségeiből.

**Forgácsné Román Rita alpolgármester**

Akkor tájékoztathatott volna bennünket, hogy itt tart ez önkormányzat cége és valakinek kell ebbe tenni pénzt. Nekem továbbra is az a véleményem, hogy őszig várjunk vele, ha akkor nem írnak olyan pályázatokat, vagy nem találunk ki addig olyan opciót, hogy ezt a gazdasági társaságot az önkormányzat működtetni tudja, akkor gondolkodjunk el rajta.

**Prokaj Milán képviselő**

Fónad Pistával jó lenne egyeztetni, hogy akkor most tartjuk a céget, de a végtelenségig ne halmozzuk a költségeket. Ha lesz olyan pályázat, próbáljuk meg, de a végtelenségig ne várjunk.

**Sári László polgármester**

Ez nem csak a pályázatról szól, mert egy cégnek működnie kell. Ehhez kell egy vezető, kell egy háttér, ezt is ki kell találni. Akkor dönthetünk arról, hogy szeptemberig meghosszabbítjuk? Aki ezzel egyet ért tegye fel a kezét!

*Egyhangú igen szavazat a képviselő testület részéről*

**37/2022. (V.19.) határozat**

Kerecsend Község Önkormányzatának Képviselő-testülete elhalasztja az önkormányzat tulajdonában álló EHRAT LAZAC Kft. tulajdonjog átruházási kérelmét Fónad István kérelmezőtől 2022. augusztus 31.-ig.

Határidő: azonnal

Felelős: Sári László

**2. napirendi pont**

**Forgácsné Román Rita alpolgármester**

Nekem olyan kérdésem lenne, hogy akkor ők most bérbe vennék a kocsma épületét, kauciót fizetnének és egyúttal bele is tennének 16 millió Ft-ot azért, hogy átalakítsák? Mi annak a következménye, ha ők úgy döntenek, hogy mégsem csinálják. Akkor ezzel a 16 millióval mi történik?

**Sári László polgármester**

Igen, így lenne. Nem lakhatják le, a szerződés tervezetben én ezt így szeretném és ezt ők is tudják.

**Prokaj Milán képviselő**

Tehát akkor nem lakhatják le. A bérleti díj mennyi lesz?

**Sári László polgármester**

Ugye ez már húzódik egy éve, és elsőként 200.000 Ft-ról volt szó, jelenleg én egy 300.000 Ft bérleti díjra és 4 havi kaucióra gondoltam. Kapjunk vissza abból az egy évből valamit, ami eltelt. Meglátjuk, majd ha jól működik és láthatóan, akkor visszatérhetünk az bérleti díj kérdésre.

**Forgácsné Román Rita alpolgármester**

Mennyi most a hitel, amit fizetünk azért, hogy megvettük azt az épületet?

**Sári László polgármester**

Körülbelül ilyen összeg.

**Prokaj Milán képviselő**

Tehát akkor összegezve, fizetnének 200-300 ezer forint bérleti díjat és ezen felül 16 millió forintot beletennének saját kockázatukra, hogy felújítsák az épületet? Nem íródna jóvá semmi számukra a bérleti díjból? Tehát nincs ilyen játék?

**Sári László polgármester**

Igen, így lenne.

**Forgácsné Román Rita alpolgármester**

Ne lenne elengedve az iparűzési adó?

**Sári László polgármester**

Nem is tudom ilyen döntést hozhatunk-e?

**dr. Szász Kata jegyző**

Ha van is ilyenre lehetőség azt úgy gondolom, nagyon szigorúan lehet leszabályozni, de szerintem nem.

**Forgácsné Román Rita alpolgármester**

Az épület küllemében lesz változás?

**Sári László polgármester**

Az udvar felöli részen lesz felszerelve a napelem.

**Forgácsné Román Rita alpolgármester**

Tehát akkor nem fog látszódni, hogy a faluközpontban egy tésztaüzem van?

**Sári László polgármester**

Tulajdonképpen egyetlen egy automata gépről van szó, ami felváltva működtet 5-8 ember, plusz a szállítók, de ezt ők tudnák elmondani.

**Forgácsné Román Rita alpolgármester**

Nekem csak az aggályom, hogy a faluközpontban egy tésztaüzem lesz. De ha kívülről nem fog látszani, nem lesz 0-24 –ben kattogás, zörgés, rakodás, parkolás.

**Sári László polgármester**

Rakodni hátul tudnak, az udvar felöli részen. A gépeket is a helyiség adottságaihoz kell igazítaniuk. A gépek bepakolásához veszik igénybe az első nyílászárókat, de a többi folyamat az udvarban zajlik.

**Tóth Péter és Nagy Dávid a MARO-AGRO Bt. részéről megjelentek a képviselő-testületi ülésen**

**Sári László polgármester**

Tisztelettel köszöntöm a 2-3. napirendi ponthoz meghívott vendégeket, Nagy Dávidot a MARO-AGRO Bt. ügyvezetőjét és Tóth Péter projektmenedzsert.

**Tóth Péter MARO-AGRO Bt.**

Én vagyok a felelős teljes egészében a tésztagyártó üzem megvalósításáért és a kerecsendi telephely bérlésével kapcsolatban szeretnénk önökkel egyeztetni, hogy milyen feltételekkel, kritériumokkal tudnák számunkra biztosítani, hogy ezt az üzemet itt helyben létre tudjuk hozni.

**Forgácsné Román Rita alpolgármester**

Be tudná mutatni a céget? Mia fő profilja, milyen kapacitással dolgozik, más helyen is van-e már telephely?

**Tóth Péter MARO-AGRO Bt.**

Az élelmiszeripari profil ez újítás a cégben, előzetes felmérés alapján gondoltuk, hogy bevesszük a cégbe. A cég 1999-ben alakult, mi 2020-ban vettük át és azóta próbálunk ezzel a projekttel foglalkozni és próbálnánk elindítani. Tarnabodon volt egy másik telephely, amit első körben szerettünk volt, de többször voltunk ott és kiderült, hogy az hely nem alkalmas ilyen üzemnek a létesítésére. A kerecsendi telephelyet már korábban megnéztük és ezt alkalmasnak találtuk.

**Forgácsné Román Rita alpolgármester**

Az nem gond, hogy ez a faluközpontban lévő épületből kialakított telephely lenne?

**Tóth Péter MARO-AGRO Bt.**

Ez egy fél automata gyártósor lenne, az utcafrontról nem látszana. A hátsó udvar a szállítmányozás lebonyolítására megfelelő lenne.

**Forgácsné Román Rita alpolgármester**

Milyen típusú tésztákat gyártanának?

**Tóth Péter MARO-AGRO Bt.**

Amilyen szerszám kerül bele. Ez egy félautomata gyártósor, áll egy keverő részből, egy szállító részből és egy extruderből, ami egy présgép ez amilyen szerszámmal ezt felszereljük, olyan típusú tészta készül.

**Forgácsné Román Rita alpolgármester**

Mekkora kapacitással dolgoznak? Megyei szintű, esetleg országos, vagy csak helybeli fogyasztókra építve?

**Tóth Péter MARO-AGRO Bt.**

Elsőként itt helyben szeretnénk konyhákkal együttműködve. Az igény fogja meghatározni?

**Forgácsné Román Rita alpolgármester**

Itt helyben értékesítenék, akár egy kisbolt?

**Tóth Péter MARO-AGRO Bt.**

Az első próbaüzem és az igények fogják ezt meghatározni. Amint el tudunk indulni, ez akkor fog igazából kirajzolódni. Elsőként kis mennyiségeket tudunk csomagolni. A gép maximum 2 szaktudással rendelkező embert igényel, további esetben betanított munkával el tudják látni a gépnek a kiszolgálását.

**Prokaj Milán képviselő**

Hány fő munkaerőre lenne szükség?

**Tóth Péter MARO-AGRO Bt.**

Körülbelül 5-6 fő, szeretnénk, ha egy idő után növekedne, és az lenne a legkézenfekvőbb, hogy ha itt helyben találnánk munkaerőt, mert szeretnénk munkahelyet is teremteni és értéket is teremteni. Hazai alapanyagból, hazai terméket.

**Forgácsné Román Rita alpolgármester**

Mikor lenne az indulás?

**Tóth Péter MARO-AGRO Bt.**

Amint lehet. A gép már az országban van. Az látjuk, hogy az épületre kell költeni, ezt nem is várjuk el önöktől, ezt mi beleinvesztálnánk. Fel kell mérni még a költségeket, és ezek a mai árak napról-napra változnak, mi kalkuláltunk ezzel, nem is gondoltuk, hogy a projekt indulásánál olyan telephelyet találunk, amire nem kell költeni. Nekünk jobb az, ha magunknak alakítanánk ki, a géphez igazodva tudnánk az áramot, vizet elhelyezni.

**Nagy Ferenc képviselő**

Milyen munkaidőben dolgoznának?

**Tóth Péter MARO-AGRO Bt.**

Elsőként úgy próbálnánk meg, hogy a lehető legkevesebb fennforgást okozzunk, így egy nappali 6-tól 14 óráig munkaidőre gondoltunk.

**Forgácsné Román Rita alpolgármester**

Nem szeretek negatívan gondolkodni, de az árajánlatban feltüntetett 16 millió forint az önök vesztesége, ha mégsem jönne be a vállalkozás?

**Tóth Péter MARO-AGRO Bt.**

Igen, mi ezzel kalkuláltunk.

**Forgácsné Román Rita alpolgármester**

Nekünk azt is kell néznünk, ha mégsem sikerülne ez a beruházás, ami az önök cégének a profiljára lett szabva, akkor nekünk vissza kell alakítanunk.

**Tóth Péter MARO-AGRO Bt.**

Mindenképp közösen szeretnénk tervezni, gondolkodni, nekünk megvan az elképzelésünk, de ha önöknek ötletek, javaslatok arra is nyitottak vagyunk.

**Forgácsné Román Rita alpolgármester**

Nem tudom önök tudják-e, hogy ott korábban kocsma volt. Ezt nem szeretnénk mégegyszer, ugyanakkor, ha arról lenne szó, hogy kialakítódna egy kávézó, akkor arra már alkalmatlan lenne az átalakítás után. Elsőre számomra meglepő volt, hogy a faluközpontban egy üzem.

**Tóth Péter MARO-AGRO Bt.**

Ahol felnőttem ott a faluközpontban varroda volt. Tehát arra törekszünk, hogy úgy alakítsuk ki, hogy megférjen a falu központjában. Nem egy olyan üzemet, gyárat kell elképzelni ami nagy zajjal jár, a közlekedés pedig nem okozna problémát, mert az udvarban történne a rakodás-szállítás.

**Prokaj Milán képviselő**

Azt is hozzá kell tenni, hogy sajnos mai viszonylatban az a 16 millió forintból hatalmas átalakítást nem lehet kivitelezni.

**Tóth Péter MARO-AGRO Bt.**

Csak a burkolás fel fogja emészteni ezt az összeget, mert az aljzatnak és a falaknak is csempeborításúnak kell lenni, NÉBIH előírás, hogy minden felületnek takaríthatónak kell lennie. Ami még átalakításra kerülne, a talajban a víz elvezetés.

**Sári László polgármester**

A keddi testületi ülés egyik napirendi pontja lesz a társasházzá alakítás, Pitykóék kérelmére, mert bizonyos mérőórák közösek, a vízóra is és szeretnék különválasztani.

**Tóth Péter MARO-AGRO Bt.**

Mi ezt vállaljuk, a bérlet rész elektromos hálózatának kiépítését és a bejövő és kimenő víz átalakítását is, hogy teljesen külön legyen.

**Forgácsné Román Rita alpolgármester**

Ebben a 16 millió forintban csak az épületgépészet van benne, ebben nincs benne víz a gáz és a villany.

**Tóth Péter MARO-AGRO Bt.**

Az épületgépészethez hozzátartozik a közmű.

**Forgácsné Román Rita alpolgármester**

Ebben a több oldalas tervben nincs benne csak a felújítás. A másik levélben látom a víz, gáz, villany, nyílászáró, napelem, de ez nem 16 millió forint.

**Tóth Péter MARO-AGRO Bt.**

Ez egy előzetes kalkuláció volt, hiszen az árak folyamatosan változnak, arról nem is beszélve, hogy szakembert találni is nehéz.

**Forgácsné Román Rita alpolgármester**

És még ezek után is megéri Kerecsendre jönni tésztaüzemet kialakítani?

**Tóth Péter MARO-AGRO Bt.**

Olcsóbb így, mintha megvennénk egy épületet és nem félévre tervezzük. Igazából 2+2 évre szeretnénk írni a bérleti szerződést és belekalkuláltuk.

**Forgácsné Román Rita alpolgármester**

Akkor is ha kicsit magasabb lenne a bérleti díj, mint amit javasoltak 200 ezer forintot?

**Tóth Péter MARO-AGRO Bt.**

Milyen összegre gondoltak?

**Forgácsné Román Rita alpolgármester**

Legalább 300.000 Ft.

**Tóth Péter MARO-AGRO Bt.**

A 16 millió forint az alja ennek a kalkulációnak. Olyan szerződést szeretnénk, amiben le van fixálva, hogy tényleg megvalósításra kerül és nem csak elmondjuk, hogy jöttünk megkaptunk 10 millió forintot és nem csináltunk semmit. Ezt tudnánk javasolni, vagy esetleg azt, hogy a bérleti díjat 2 év után tárgyaljuk újra.

**Sári László polgármester**

Mikor Éva megkeresett, akkor én kértem, hogy mindenképp készüljön el, hogy milyen átalakítás jöhet szóba egyáltalán. A tervező is helyi, Gasparovics Attila volt képviselőnk. Tehát ez az alap, ha ez a terv nem készül el, nem tudunk tovább haladni. A bérleti díjjal kapcsolatban mindenképp úgy kell megegyezni, hogy mindkét fél számára kedvező legyen hosszútávon, de azt látni kell, hogy ez a történet elindult kb. egy éve és nem túl régen érkezett meg az első hivatalos ajánlat. Nekünk egy évünk jelentősen kiesett, és így szeretnénk, ha a bérleti díj 300 ezer forint lenne és egy év múlva megnéznénk, a cég hogyan teljesít és azt tudnánk tárgyalni újból.

**Tóth Péter MARO-AGRO Bt.**

Akkor ha jól értem az önök részéről az a kérés, hogy az első évben legyen 300 ezer és utána újra tárgyaljuk. Esetleg egy köztes összeg?

**Sári László polgármester**

Én támogatom az ide érkező vállalkozásokat, segítünk mindenben amiben tudunk. Nagyon oda kell figyelnünk, hogy képviseljük az önkormányzat érdekeit és volt korábban több vizsgálat is az önkormányzat ellen, aminek nagy része már lezárult, nagyon oda kell figyelnünk. Mivel volt más jelentkező is, nemsokkal alacsonyabb összegért. Nekünk ezt az egy évet valamilyen módon be kell hozni ahhoz, hogy ne kerüljünk megint pellengérre.

**Tóth Péter MARO-AGRO Bt.**

Szeretnénk már felpörgetni a dolgot, mert elég sok idő ment el és nem tudunk érdemben előre menni és szeretnénk minél előbb megvalósítani ezt a dolgot. Ha nincs egy kedvezőbb ajánlatuk, akkor nem tudunk mást mondani, mint elfogadjuk és egy év múlva akkor újra tárgyaljuk. Segítséget pedig mindenképp szeretnénk kérni az ÉMÁSZ és a NÉBIH kapcsán.

**Sári László polgármester**

A ÉMÁSZ kapcsán tudunk segíteni az ÉMÁSZ nem olyan egyszerű, de igyekszünk megoldani. Segítünk.

**Tóth Péter MARO-AGRO Bt.**

Az is nagy segítség lenne, ha ismernek olyan kontakt személyt, akivel fel tudjuk venni a kapcsolatot.

**Nagy Ferenc képviselő**

Az elején alpolgármester asszony tette fel a kérdést, de akkor valóban lenne lehetőség egy kisbolt kialakítására?

**Tóth Péter MARO-AGRO Bt.**

Mintaboltra kialakításra, persze.

**Forgácsné Román Rita alpolgármester**

Esetleg helyi sajátosságokra odafigyelnének-e? Amiatt, mert Kerecsend javarészt sváb gyökerekkel rendelkező és vannak jellegzetes tésztáink, mint az úgynevezett sifli tészta – vagy kiskocka – és akár a helyi értékek közé ez is oda kerülhetne.

**Tóth Péter MARO-AGRO Bt.**

Természetesen, volna rá lehetőség, a mintaboltban jól is mutatna és értéket is szeretnénk teremteni, teljesen nyitottak vagyunk.

**Forgácsné Román Rita alpolgármester**

Köszönjük a lehetőséget, hogy Kerecsenden gondolkodnak. De muszáj körbejárnunk ezt a témát, mert nagyon sok támadás érte az önkormányzatot, illetve a képviselő-testületet, hogy nem annyira szakszerűen látjuk el a feladatunkat, és ha valamiben döntést hozunk akkor annak megalapozottnak és felelősségteljesnek kell lennie.

**Sári László polgármester**

Az lenne a javaslatom, hogy akkor készítsék el a szerződés tervezetet és elküldöm a képviselőknek és ha vannak javaslatok, akkor közösen kiegészítjük és jóváhagyjuk, hogy úgy tudjanak menni az ügyeket intézni, hogy meglegyen az érvényes szerződés.

**Tóth Péter MARO-AGRO Bt.**

Köszönjük szépen a lehetőséget.

**Nagy Dávid és Tóth Péter elhagyják a képviselő-testületi ülést.**

**Sári László polgármester**

Akkor kérem, szavazzunk. Aki támogatja, az előkészítést támogatja, kérem, tegye fel a kezét.

*Egyhangú 5 igen szavazat a képviselő-testület részéről*

**38/2022. (V.19.) határozata**

Kerecsend Község Önkormányzatának Képviselő-testülete elfogadta a MARO-AGRO Bt. Kerecsend, Fő út 43. szám alatti ingatlanra vonatkozó bérleti ajánlatát tésztagyár létrehozására és működtetésére. A fent meghatározott ingatlanra a Képviselő-testület bruttó 300.000/Ft/hó bérleti díjat és 2 havi kaukciót állapított meg. A Képviselő testület a bérleti szerződés előkészítésére a MARO-AGRO Bt.-t bízta meg, és a megtárgyalt feltételek mellett szerződéskötési és aláírási jogosultsággal ruházta fel Sári László polgármestert.

Határidő: május 31.

Felelős: Sári László

Köszönöm a munkát, az ülést bezárom.

kmf.

Sári László dr. Szász Kata

polgármester jegyző